《登云麓峰望南岳歌》
清代·汤右曾

我闻三神山，远在东海东。神仙恍惚路难到，世上五岳蟠胸中。

忆临沧溟倚日观，九万曾踏扶摇风。昨辞蓬莱建羽节，阳景一翳迷高嵩。

西南万里入罗鬼，似堕幽井窥圆穹。东还云梦吞八九，张乐已在轩辕宫。

七十二峰青联属，苍梧天外云蒙蒙。清湘水流环九面，南岳神镇齐三公。

灵妖物怪薮藏纳，彤蕤赤幕光曈昽。峰峰低昂宛相次，独有紫盖争祝融。

雷泓风穴互开阖，玉书金简留穹窿。岣嵝山尖蝌蚪字，人迹欲到路已穷。

使者虚亭花药绕，山人仙骨云霞通。似闻绿发有毛女，不少翠羽来青童。

离宫福地入缥缈，目所眺瞩攀跻同。衡阳县前昔骋望，压阵𡾰嵼云排空。

仙山咫尺俗缘误，况今百病中交讧。升高视远腰脚软，左右扶掖如衰翁。

道人铁瓦缅遗构，拜岳之石高巃嵷。九疑清猿怨遥夜，洞庭落日浮孤篷。

汉女幽兰冉冉翠，楚妃泪竹斑斑红。振衣周览穷上下，忽与意思增清雄。

人间扰扰等蠛蠓，慎勿变化随沙虫。君不见回雁峰来八百里，挥手欲驾冥飞鸿。

作者简介：（1656—1722）清浙江仁和人，字西厓。康熙二十七年进士，授编修，官至吏部侍郎，兼掌院学士。条议甚众。工诗，继朱彝尊并为浙派领袖。有《怀清堂集》。